സുഹൂർ

മുസ്ലീങ്ങൾ റംസാൻ മാസത്തിലെ അവരുടെ വ്രതാരംഭത്തിന് മുമ്പായി അതിരാവിലെ കഴിക്കുന്ന ഒരു ഭക്ഷണമാണ് സഹൂർ. ( Arabic: سَحُورٌ, romanized: saḥūr, lit. 'of the dawn', 'pre-dawn meal')  സഹൂർ, സഹ്രി, സെഹ്രി എന്നീ വിവിധ പേരുകളിലും ഇത് അറിയപ്പെടുന്നു. മലയാളികൾ അത്താഴം എന്ന വാക്കാണ് ഇതേ അർത്ഥത്തിൽ പൊതുവായി ഉപയോഗിക്കാറുള്ളത്. സാധാരണയായി ഫജ്ർ നമസ്കാരത്തിന്മുമ്പ്, അഥവാ പ്രഭാതത്തിന് മുമ്പായി ഇത് കഴിക്കുന്നു. മുസ്ലീങ്ങൾ അവരുടെ ദൈനംദിന ഉപവാസം (സൌം) ആരംഭിക്കുന്നതിന് മുമ്പായി, പ്രത്യേകിച്ച് റമദാന് മാസത്തിൽ  സഹൂർ കഴിക്കുന്നു. പ്രഭാതഭക്ഷണം, ഉച്ചഭക്ഷണം എന്നിവക്കെല്ലാം പകരം,വ്രതം അനുഷ്ഠിക്കുമ്പോൾ പ്രഭാതത്തിൽ കഴിക്കുന്ന ഈ ഭക്ഷണമാണ് വൈകിട്ട് നോമ്പു തുറക്കുന്നത് വരെയുള്ള സമയത്ത് വ്യക്തിയുടെ ശാരീരിക പ്രവർത്തനങ്ങൾക്ക് പ്രധാനമായും സഹായിക്കുന്നത്.

റമദാൻ മാസത്തിൽ പ്രഭാതം മുതൽ സൂര്യാസ്തമയം വരെ നോമ്പെടുക്കുന്നതിന് മുമ്പ് മുസ്ലീങ്ങൾ കഴിക്കുന്ന അവസാന ഭക്ഷണമായതിനാൽ, നോമ്പുകാരന് അത് മൂലമുണ്ടാകുന്ന ക്ഷീണവും ബലഹീനതയും ഒഴിവാക്കാൻ സഹായിക്കുന്നതിനാൽ സുഹുറിനെ ഇസ്ലാം മത വിശ്വാസികൾ  അനുഗ്രഹങ്ങളുടെ  കൂട്ടത്തിലെ ഒരു നേട്ടമായി കണക്കാക്കുന്നു.  സ്വഹീഹുൽ ബുഖാരിയിലെ ഒരു ഹദീസ് പ്രകാരം, അനസ് ഇബ്നു മാലിക് പറയുന്നു, " പ്രവാചകൻ പറഞ്ഞു, 'സുഹുറിൽ അനുഗ്രഹമുള്ളതിനാൽ അത് സ്വീകരിക്കുക'"  പ്രവാചകന്റെ വാക്കുകളെ ശിരസ്സാവഹിച്ചു കൊണ്ട് വിശ്വാസികൾ ഇതിനെ പ്രത്യേകം സുന്നത്തായി പരിഗണിക്കുന്നു.

 മുസഹ്ഹറാത്തി 
റമദാൻ മാസത്തിൽ  സുഹുറിനും പ്രഭാത നമസ്കാരത്തിനും വേണ്ടിയുള്ള ഒരു പൊതു ഉണർത്തലാണ് മുസഹ്ഹറാത്തി  .    ചരിത്ര ഗ്രന്ഥങ്ങളിൽ വിവരിച്ചിരിക്കുന്നത് പ്രകാരം, ബിലാൽ ഇബ്നു റബാഹ് ഇസ്ലാമിക ചരിത്രത്തിലെ ആദ്യത്തെ മുസഹ്ഹറാത്തിയായിരുന്നു. രാത്രി മുഴുവൻ തെരുവുകളിലും റോഡുകളിലും അലഞ്ഞുനടന്ന് അദ്ദേഹം ആളുകളെ പുലർച്ചെ സുഹൂറിനായി ഉണർത്താറുണ്ടായിരുന്നു. 

മുസഹ്ഹറാത്തി ചെയ്തിരുന്ന ചില ആളുകളുടെ വിവരണം അനുസരിച്ച് ഒരു ഡമാസ്കീൻ മുസഹ്ഹറാത്തി ഈ വ്യവഹാരത്തെ ക്കുറിച്ച്  പറയുന്നത്: " പവിത്രമായ റമദാൻ മാസത്തിൽ എന്റെ കടമ പഴയ നഗരമായ ഡമാസ്കസിൽ പ്രാർത്ഥനയ്ക്കും സുഹുർ ഭക്ഷണത്തിനും ആളുകളെ ഉണർത്തുക എന്നതാണ് ."  ട്രിപ്പോളി  മുസഹ്ഹറാത്തിയുടെ അഭിപ്രായത്തിൽ, ഓരോ മുസഹാരിക്കും ഉണ്ടായിരിക്കേണ്ട ഗുണങ്ങൾ ശാരീരികക്ഷമതയും നല്ല ആരോഗ്യവുമാണ്, "കാരണം അയാൾക്ക് എല്ലാ ദിവസവും ദീർഘദൂരം നടക്കേണ്ടതുണ്ട്. അയാൾക്ക് ഉച്ചത്തിലുള്ള ശബ്ദവും നല്ല ശ്വാസ നിയന്ത്രണവും കവിതകൾ വായിക്കാനുള്ള കഴിവും ഉണ്ടായിരിക്കണം. ഉറങ്ങുന്നവരെ ഉണർത്താൻ ഒരു  മുസഹ്ഹറാത്തി രാത്രി മുഴുവൻ ദൈവത്തോട് പ്രാർത്ഥിക്കണം." 

പല രാജ്യങ്ങളിലും ഈ ആചാരം ഇന്നും തുടർന്നു പോരുന്നു. ഈജിപ്ത്, സിറിയ, സുഡാൻ, സൗദി അറേബ്യ, ഇറാഖ്, ജോർദാൻ, ഇന്ത്യ, പാകിസ്ഥാൻ, ബംഗ്ലാദേശ്, പലസ്തീൻ എന്നിവിടങ്ങളിൽ ഈ പാരമ്പര്യം  ഇന്നും ആചരിക്കപ്പെടുന്നു. ഇന്നത്തെ കാലത്ത് അധികം  ആളുകളും ആധുനിക സൌകര്യങ്ങളായ അലാറം ക്ലോക്കുകൾ പോലുള്ള സാങ്കേതികവിദ്യ ഉപയോഗിച്ചാണ് എഴുനേൽക്കാറുള്ളത്.  മുസഹ്ഹറാത്തിയുടെ ശബ്ദം കേൾക്കാൻ ബുദ്ധിമുട്ടുള്ളതാക്കുന്ന തരത്തിലുള്ള വലിയ വീടുകളും നഗരങ്ങളുടെയെല്ലാം ഫലമായി  മുസഹ്ഹറാത്തി ഇക്കാലത്ത് ക്രമേണ അപ്രത്യക്ഷമായിട്ടുണ്ട്.  എന്നിരുന്നാലും, ബംഗ്ലാദേശിലെ പഴയ ധാക്കയിലെ തെരുവുകളിൽ ഖാസിദകൾ ആലപിക്കുന്ന പഴയ ധാക്കയ്യ പുരാവൃത്തത്തിൽ ഇപ്പോഴും കാണാം. ഇന്തോനേഷ്യയിൽ, സുഹൂർ ഭക്ഷണം കഴിക്കാൻ വീടുകളെ ഉണർത്താൻ കെന്റോംഗൻ ഉപയോഗിക്കുന്നു.

കേരളത്തിലെ രീതികൾ
പഴയ കാലങ്ങളിൽ കേരളത്തിൽ ഇക്കാര്യത്തിനായി അത്താഴംമുട്ടികൾ ഉണ്ടായിരുന്നു. അത്താഴ സമയത്ത് വീട്ടുകാരെ വിവരം അറിയിക്കാൻ ദഫ്മുട്ടി വരുന്ന സംഘമായിരുന്നു അവർ. ഗൾഫ് രാജ്യങ്ങളിലും ഇത്തരം സമാന രീതികൾ പലയിടത്തും ഇന്നും നിലവിലുണ്ട്.
കേരളത്തിൽ ഇത്തരം ദഫ് മുട്ടിവരുന്ന സംഘത്തിൽ വടക്കേ ഇന്ത്യയിൽ നിന്നും ഹൈദരാബാദിൽ നിന്നുള്ളവരുമെല്ലാം ഉണ്ടായിരുന്നു   കൂടാതെ അത്താഴ സമയത്ത് പള്ളികളിൽ നിന്നും പരിസരത്തു നിന്നും വെടി പൊട്ടിച്ചും ആളുകളെ വിവരം അറിയിക്കുന്ന പതിവുണ്ടായിരുന്നു. പൊന്നാനി, വണ്ടൂർ  തുടങ്ങിയ ഭാഗങ്ങളിൽ ഈ ആചാരം ഇപ്പോഴും നിലനിന്ന് പോരുന്നു. നോമ്പു തുറക്കാനുള്ള ഇഫ്താറിന്റെ സമയത്തും ഇത്തരത്തിൽ ഇപ്പോഴും വെടി പൊട്ടിക്കുന്ന അപൂർവ്വം ചില പ്രദേശങ്ങളിലൊന്നാണ് മലപ്പുറം ജില്ലയിലെ വണ്ടുർ

 അവലംബം

വർഗ്ഗം:ഇസ്ലാമിക പദാവലി
വർഗ്ഗം:ഭക്ഷണം